Հիմա Հայաստանում եմ, որոշ ժամանակ առաջ ԱՄՆ-ում էի: Ասում են՝ վերադարձել ես Հայաստան, բայց ես երբեք չէի լքել Հայաստանը, որ վերադառնամ: Հայաստանն ինձ համար հայրենիք է, իսկ ԱՄՆ գնալս կապված է մեր ընտանեկան բիզնեսի հետ, ինչի շնորհիվ էլ կարողանում ենք նարեկացիների ծախսերը հոգալ: Միությունում մոտ 50 աշխատող ունենք, այսինքն՝ բավականին ծախսեր ունենք, և այդ ամենը մեզ վրա է: Ամառվանից Հայաստանում էի, իսկ ավելի շուտ չգալու պատճառն այն էր, որ երեխա ծնվեց: Միության հետ կապը միշտ կա, թեկուզ այնտեղ լինեմ, ամեն օր կապի մեջ եմ և պետք է վստահաբար ասեմ՝ ամեն ինչ իր հունով է գնում: Նոր տնօրեն ունենք՝ Լևոն Իվանյանը: Տարիների ընթացքում «Նարեկացի»-ն տարբեր տնօրեններ է ունեցել, առաջին տնօրենը եղել է Սեդա Մելքոնյանը՝ Մոնթեի կինը: Փոփոխությունները հաճախակի են եղել: Եկեք չշփոթենք տնօրենը հիմնադիրի հետ. հիմնադիրը փոփոխական չէ, և միակ դեպքը, երբ կխզվի կապս «Նարեկացի»-ի հետ, կլինի այն ժամանակ, երբ շունչս կփչի: